
Р Е Ш Е Н И Е  
№  РС-191-24-143

Днес, 02.12.2024 г. в град София, Комисията за противодействие на корупцията, в състав:

Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева


У С Т А Н О В И :

Производството е по реда на чл. 89, ал. 1, пр. 1 от Закона за противодействие на корупцията и е образувано въз основа на Решение за образуване на производство за конфликт на интереси № КИ-101 от 18.03.2024 г. на Комисията за противодействие на корупцията по сигнал с вх. № 191/11.03.2024 година.
Производството е образувано срещу Тихомир ****** Кукенски – кмет на Община А., област Л., за мандати 2019 – 2023 г. и 2023 – 2027 година.
В сигнала се съдържат твърдения за това, че с Решение №359 от 25.11.2021 г., по Предложение №ДП-27/16.11.2021 г., внесено от Тихомир Кукенски – кмет на Община А., в Общински съвет А., Общинският съвет решава да се извърши замяна на недвижими имоти, като Община А. прехвърли правото си на собственост върху 3071/4062 кв.м. идеални части от ПИ с идентификатор ****** по КККР на гр. А., трайно предназначение на територията: урбанизирана, начин на трайно ползване: за търговски обект, комплекс, на „******“ ЕООД, с ЕИК ******, със седалище и адрес на управление: с. Т., обл. Л., ул. „Д.Г.“ №**, представлявано от управителя Б.Д.К., срещу задължението на „******“ ЕООД да прехвърли на Община А. в замяна правото си на собственост върху: 1) ПИ с идентификатор ****** по КККР на гр. А., с адрес на имота: гр. А., кв.“О.“, ул. „С.“, с площ от 1832 кв.м., трайно предназначение на територията: урбанизирана, начин на трайно ползване: незастроен имот за жилищни нужди; 2) ПИ с идентификатор ****** по КККР на гр. А., с адрес на имота: гр. А., кв.“О.“, ул. „С.“, с площ от 1098 кв.м., трайно предназначение на територията: урбанизирана, начин на трайно ползване: незастроен имот за жилищни нужди; 3) ПИ с идентификатор ****** по КККР на гр. А., с адрес на имота: гр. А., кв.“О.“, ул. „С.“, местност „Д.к.“, с площ от 330 кв.м., трайно предназначение на територията: урбанизирана, начин на трайно ползване: незастроен имот за жилищни нужди. С договор за замяна №157/24.01.2022 г. на Служба по вписванията град Т., Община А., представлявана от кмета Тихомир Кукенски и „******“ ЕООД, заменят горепосочените недвижими имоти. Тихомир Кукенски е избран за кмет на Община А. на 27.10.2019 г. Същият е бил едноличен собственик на капитала и управител на „******“ ЕООД до 06.11.2019 г., когато с Договор за прехвърляне на дружествени дялове е продал дружеството на Б.Д.К. Към сигнала са приложени доказателства: Решение № 359/25.11.2021 г. на Общински съвет А., справка от Агенцията по вписванията, актуално състояние на „******“ ЕООД, копие на Договор за прехвърляне на дружествени дялове. С писмо с вх. № КПК-6391/03.04.2024 г. на КПК от Областния управител на област Л. и с писмо с вх. № КПК-6742/11.04.2024 г. на КПК от председателя на Народното събрание на РБългария са препратени до КПК идентични сигнали с приложени към тях доказателства.
С писма с вх. № КПК-6442-1/16.04.2024 г., с вх. № КПК-6442-5/17.06.2024 г. и с вх. № КПК-6442-11/27.08.2024 г. на КПК от председателя на Постоянната комисия за противодействие на корупцията към Общински съвет А. са получени следните доказателства: клетвени листове на Тихомир Кукенски от 07.11.2019 г. и от 02.11.2023 г.; Удостоверения за избран кмет на община с № 130/28.10.2019 г. и с № 61/31.10.2023 г. на ОИК А.; предложение от Тихомир Кукенски до Общински съвет А. от 16.11.2021 г. с приложени към него доклад за пазарна оценка, акт за частна общинска собственост, предложение за прекратяване на съсобствеността от „******“ ЕООД, 2 бр. нотариални актове, 2 бр. скици, 3 бр. удостоверения за данъчна оценка, Решение № 359 по Протокол № 43 от 25.11.2021 г. на Общински съвет А., Договор за замяна на недвижими имоти от 29.12.2021 г., справки за получените възнаграждения от Тихомир Кукенски, в качеството му на кмет, Решение № 256/29.04.2021 г. на Общински съвет А., Заповед № 446/01.09.2021 г. на кмета на Община А. Получено е и писмо с вх. № КПК-6442-5/17.06.2024 г. на КПК от управителя на „******“ ЕООД.
	Служебно са извършени справки в НБД „Население“ и в ТРРЮЛНЦ.
Тихомир Кукенски е поканен на изслушване пред КПК във връзка с образуваното срещу него производство за установяване на конфликт на интереси на 24.06.2024 г. от  11:00 ч., в качеството му на кмет на Община А., и в това му качество лице, заемащо публична длъжност по чл. 6, ал. 1, т. 32 от  ЗПК. Тихомир Кукенски е изслушан по реда на чл. 90, ал. 5 от ЗПК на заседание на Комисията, проведено на 24.06.2024 г., на което се яви лично и с адв. А.С., САК. По време на изслушването, обективирано в Протокол № 46 от 24.06.2024 г. с вътр. № КПК-РД-04-101/04.07.2024 г. на КПК, Кукенски заяви, че причината да се стигне до замяна на имотите е била необходимостта от изграждане на улица, която граничи с имот на „******“ ЕООД. Във връзка с изграждането на тази улица е трябвало да се отчужди част от имота на дружеството. Общината е изпратила искане за разширяване на улицата и отнемане на имота, но дружеството е предложило друга процедура, за да не се стигне до отчуждаване.
На 01.07.2024 г. в Комисията е постъпило Възражение от Кукенски, чрез адв. А.С., с вх. № КПК-6442-7/01.07.2024 г. на КПК. Във Възражението си Кукенски посочва, че видно от ТРРЮЛНЦ, е прекратил участието си в „******“ ЕООД на 06.11.2019 г., а майка му С.К. е заличена като управител на дружеството, считано от 12.11.2019 г. Замяната на 3071/4062 идеални части от поземлен имот, частна общинска собственост, с идентификатор ******, с три броя недвижими имоти, собственост на „******“ ЕООД, е извършена в полза на Община А., за разширяване на съществуващия път, а не в полза на „******“ ЕООД. Посочено, е че Кукенски не е нарушил забраната на чл. 77, ал. 3 от ЗПК. 

След като обсъди събраните в хода на административното производство доказателства, Комисията установи следното от фактическа страна:

Тихомир ****** Кукенски е избран за кмет на Община А., за мандати 2019 – 2023 г. и 2023 – 2027 г., видно от  Удостоверения за избран кмет на община с № 130/28.10.2019 г. и с № 61/31.10.2023 г. на ОИК А. Подписал е клетвени листове съответно на 07.11.2019 г. и на 02.11.2023 г.
От направената справка в ТРРЮЛНЦ се установява, че Тихомир Кукенски е бил едноличен собственик на капитала и управител на „******“ ЕООД. На 01.12.2016 г. по негово решение като управител на дружеството е вписана неговата майка – С.Х.К. На 06.11.2019 г. едноличният собственик на капитала на „******“ ЕООД - Тихомир Кукенски, е взел решение да прекрати участието си в дружеството и да продаде дружествените си дялове на Б.Д.К., както и да прекрати правомощията на С.К. като управител на дружеството. С Договор за продажба на дружествен дял от 06.11.2019 г., с нотариална заверка на подпис и съдържание, Тихомир Кукенски е продал на Б.Д.К. всички притежавани от него 500 дяла от капитала на „******“ ЕООД, срещу цена в размер на 5000 лева. На 12.11.2019 г. тези обстоятелства са вписани в Агенцията по вписвания.
От направената справка в НБД „Население“ се установява, че С.Х.К. е майка на Тихомир Кукенски. Не се установява родство по права линия, по съребрена линия - до четвърта степен и по сватовство - до втора степен, включително, между Тихомир Кукенски и Б.К.
На 29.04.2021 г. Общински съвет А. е взел Решение № 256/29.04.2021 г., обективирано в Протокол № 31 от същата дата, с което е дал съгласие за допускане изменение на Подробен устройствен план - План за регулация и застрояване /ПУП-ПРЗ/, с който за ПИ ****** - частна общинска собственост и ПИ с идентификатор ****** се предвижда да бъде образуван един урегулиран поземлен имот УПИ VI-517, 544 с предназначение „за хотел и обслужващи дейности“. Общинският съвет е одобрил скици-проект по чл.135, ал.2 от ЗУТ за исканото изменение на ПУП- ПРЗ, съставено от „******“ ЕООД, и е възложил на кмета на Община А. изпълнението на всички действия за правилното и законосъобразно процедиране и влизане в сила на решението, съгласно изискванията на чл.124а, ал. 2 във връзка с чл.135, ал.3 от ЗУТ. 
На 01.09.2021 г. кметът на Община А. Тихомир Кукенски е издал Заповед № 446/01.09.2021 г., с която е одобрил проект за изменение на ПУП – План за улична регулация на улица от о.т. 897 през о.т. 898 до о.т. 175 и улица между о.т. 175 през о.т. 904 до о.т. 903 и изменение на План за регулация и застрояване за ПИ ****** и ******, УПИ VI и XIII, кв. 23, гр. А. Заповедта е издадена на основание чл. 44, ал. 2 от ЗМСМА, чл. 129, ал. 2 и др. от ЗУТ, решения на Общински съвет А. и Заявление с вх. № АУ-03-03-943/23.07.2021 г. от Община А. и „******“ ЕООД, заинтересовани лица по чл. 131 от ЗУТ.
На 16.11.2021 г. Тихомир Кукенски, в качеството си на кмет на Община А. е внесъл в Общински съвет А. Предложение с вх. № ДП-274/16.11.2021 г., с което предлага на Общинския съвет да вземе решение за замяна на недвижими имоти, като Община А. прехвърли правото си на собственост върху 3071/4062 кв.м. идеални части от ПИ с идентификатор ****** по КККР на гр. А., с площ от 4062 кв.м., адрес на имота: гр. А., кв. „О.“, ул. „Ц.Д.“, трайно предназначение на територията: урбанизирана, начин на трайно ползване: за търговски обект, комплекс, на „******“ ЕООД, с ЕИК ******, със седалище и адрес на управление: с. Т., обл. Л., ул. „Д.Г.“ № **, представлявано от управителя Б.Д.К., срещу задължението на „******“ ЕООД да прехвърли на община А. в замяна правото си на собственост върху: 1. ПИ с идентификатор ****** по КККР на гр. А., с адрес на имота: гр. А., кв.“О.“, ул. „С.“, с площ от 1832 кв.м., трайно предназначение на територията: урбанизирана, начин на трайно ползване: незастроен имот за жилищни нужди; 2. ПИ с идентификатор ****** по КККР на гр. А., с адрес на имота: гр. А., кв.“О.“, ул. „С.“, с площ от 1098 кв.м., трайно предназначение на територията: урбанизирана, начин на трайно ползване: незастроен имот за жилищни нужди; 3. ПИ с идентификатор ****** по КККР на гр. А., с адрес на имота: гр. А., кв.“О.“, ул. „С.“, местност „Д.к.“, с площ от 330 кв.м., трайно предназначение на територията: урбанизирана, начин на трайно ползване: незастроен имот за жилищни нужди. В Докладната си записка Кукенски е посочил, че в общинската администрация е постъпило предложение с вх. № 1843/11.11.2021 г. от „******“ ЕООД за прекратяване на съсобствеността в поземлен имот с идентификатор ******, с посочен способ за прекратяване на съсобствеността: замяна. Видно от предложението съсобствеността между Община А. и дружеството е възникнала на основание посочената по-горе Заповед № 446/01.09.2021 г. за одобряване на ПУП-ПУР на кмета на Община А. и на изменение на кадастралната карта и регистри от 14.10.2021 г., като дружеството е собственик на 991/4062 идеални части, а Община А. е собственик на 3071/4062 идеални части от поземления имот.
С Решение № 359 от 25.11.2021 г., обективирано в Протокол № 43 от същата дата, Общински съвет А., след като е разгледал Предложение с вх. № ДП-274/16.11.2021 г. на кмета на Община А., е взел решение да се извърши замяна на посочените по-горе недвижими имоти. Одобрил е доклада за извършена пазарна оценка на имотите, предмет на замяната. Възложил е на кмета на Община А. да издаде заповед и да сключи договор за прекратяване на съсобствеността между Община А. и „******“ ЕООД чрез замяна на идеални части от недвижим имот, частна общинска собственост, с недвижими имоти, собственост на „******“ ЕООД.
На 29.12.2021 г., на основание чл. 36, ал. 1, т. 4 и др. от ЗОС и чл. 35 от Наредбата за реда на придобиване, управление и разпореждане с общинско имущество, и Решение № 359 от 25.11.2021 г. на Общински съвет А., кметът на Община А. Тихомир Кукенски е сключил с „******“ ЕООД, представлявано от Б.К., Договор за замяна на посочените по-горе недвижими имоти. Данъчната оценка на поземлените имоти, собственост на „******“ ЕООД, е в общ размер на 14 135,90 лв., а данъчната оценка на поземления имот, собственост на Община А., е в размер на 16 559,40 лв.
В писмо с вх. № КПК-6442-5/17.06.2024 г. на КПК управителят на „******“ ЕООД – Б.К., изрично е удостоверил, че след 06.11.2019 г. – датата на която е сключен Договорът за прехвърляне на дружествени дялове между него и Тихомир Кукенски, „******“ ЕООД, както и той в лично качество, нямат и не са имали облигационни, търговски и други отношения с Кукенски, както и не са съсобственици на движими или недвижими вещи.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ /отм./,  съотв. чл. 70 от ЗПК, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ /отм./, съотв. чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В конкретния случай намират приложение разпоредбите на ЗПКОНПИ /отменени в частта, касаеща конфликта на интереси и действали към момента на упражняване на правомощията/, които определят общите правила, осигуряващи безпристрастното и в обществен интерес изпълнение на правомощията от лицата, заемащи публични длъжности по смисъла на закона.
Тихомир ****** Кукенски, в качеството си на кмет на Община А.,  е лице, заемало висша публична длъжност по смисъла на чл.6, ал.1, т.32 от ЗПКОНПИ /отм./ и лице, заемащо публична длъжност по смисъла на чл.6, ал.1, т.32 от ЗПК, и компетентна да се произнесе относно наличието или липсата на конфликт на интереси по отношение на него е КПК.
Съгласно чл.44, ал.1 от Закона за местното самоуправление и местната администрация /ЗМСМА/ част от правомощията на кмета на общината са да ръководи цялата изпълнителна дейност на общината, да насочва и координира дейността на специализираните изпълнителни органи, да организира изпълнението на общинския бюджет, да организира изпълнението на дългосрочните програми, да организира изпълнението на актовете на общинския съвет и да внася в общинския съвет отчет за изпълнението им два пъти годишно и др. Съгласно чл. 36 от Закона за общинската собственост прекратяването на съсобственост върху имоти между общината, държавата, физически лица или юридически лица се извършва след решение на общинския съвет по ред, определен с наредбата по чл. 8, ал. 2, чрез: 1. делба; 2. продажба на частта на общината; 3. откупуване частта на физическите лица или на юридическите лица; 4. замяна. При прекратяване на съсобствеността по ал. 1 се прилагат разпоредбите на Закона за собствеността и на Гражданския процесуален кодекс. Въз основа на решението на общинския съвет кметът на общината издава заповед и сключва договор. 
От събраните по преписката доказателства се установява, че Тихомир Кукенски, в качеството му на кмет на Община А., е упражнил следните правомощия по служба, във връзка с твърденията в сигнала, а именно: издал е Заповед № 446/01.09.2021 г., внесъл е в Общински съвет А. Предложение с вх. № ДП-274/16.11.2021 г., с което предлага на Общинския съвет да вземе решение за замяна на недвижими имоти, а именно: замяна на 3071/4062 кв.м. идеални части от ПИ с идентификатор ****** по КККР на гр. А., с площ от 4062 кв.м., частна общинска собственост, да бъдат заменени с три поземлени имота, собственост на „******“ ЕООД, съсобственик на ПИ с идентификатор ******; на 29.12.2021 г., сключил е Договор за замяна на посочените по-горе недвижими имоти с „******“ ЕООД, представлявано от Б.К.
Притежаването на дялове или акции на търговско дружество или участието  в негов управителен или контролен орган, обосновава отношения на свързани лица по смисъла на §1, т. 9, б.“б“ от ДР на ЗПК, доколкото овластеният е заинтересован от високи резултати от търговската дейност на съответното дружество, което от своя страна предопределя икономически зависимости между съдружника и дружеството, които пораждат основателни съмнения в неговата безпристрастност и обективност, и обуславя свързаност между съдружника и дружеството по смисъла на §1, т. 9, б.“б“ от ДР на ЗПК. 
На 06.11.2019 г. едноличният собственик на капитала на „******“ ЕООД Тихомир Кукенски е взел решение да прекрати участието си в дружеството и да продаде дружествените си дялове на Б.Д.К., както и да прекрати правомощията на С.К. /негова майка/ като управител на дружеството. На 12.11.2019 г. тези обстоятелства са вписани в Агенцията по вписвания. Т.е., считано от 12.11.2019 г., Тихомир Кукенски не е едноличен собственик на капитала на „******“ ЕООД. Това от своя страна обуславя липса на свързаност между Кукенски и дружеството по смисъла на § 1, т. 15, б.“б“ от ДР на ЗПКОНПИ /отм./, на основание притежаване на дялове, към датите на упражнените правомощия - 16.11.2021 г. и 29.12.2021 г. Обстоятелството, че на 12.11.2019 г. е вписана промяна и на управителя на дружеството, като е заличена като такъв неговата майка – С.К., изключва възможността действията на Кукенски като кмет в полза на дружеството да се приемат и като действия в полза на свързано с него лице. Във връзка с изричното удостоверяване от  управителя на „******“ ЕООД в писмо с вх. № КПК-6442-5/17.06.2024 г. на КПК– Б.К., че след 06.11.2019 г. – датата на която е сключен Договорът за прехвърляне на дружествени дялове между него и Тихомир Кукенски, „******“ ЕООД, както и той в лично качество, нямат и не са имали облигационни, търговски и други отношения с Кукенски, както и не са съсобственици на движими или недвижими вещи, не е налице свързаност между Кукенски и дружеството и неговия управител по смисъла на § 1, т. 15, б.“б“ от ДР на ЗПКОНПИ /отм./ и на това основание.
От направената справка в НБД „Население“ се установява родство по права линия между Кукенски и неговата майка – С.К. и свързаност между тях по смисъла на § 1, т. 15, б.“а“ от ДР на ЗПКОНПИ /отм./ и § 1, т. 9, б.“а“ от ДР на ЗПК. Не се установява родство по права линия, по съребрена линия - до четвърта степен и по сватовство - до втора степен, включително, между Кукенски и Б.К. – едноличен собственик на капитала на „******“ ЕООД след 12.11.2019 г., което обуславя липса на свързаност между тях и по смисъла на § 1, т. 15, б.“а“ от ДР на ЗПКОНПИ /отм./.
Следва изводът, че към датите на издаването на Заповед № 446/01.09.2021 г., внасянето на Предложение с вх. № ДП-274/16.11.2021 г. и сключването на Договор за замяна от 29.12.2021 г. с „******“ ЕООД, Тихомир Кукенски не е бил свързано лице с дружеството и с неговия управител по смисъла на §1, т. 15 от ДР на ЗПКОНПИ /отм./.
От изложеното следва, че са налице две от предпоставките от общия състав на конфликт на интереси по отношение на Тихомир Кукенски, в качеството му на кмет на  Община А., а именно: лице, заемащо публична длъжност и упражнени от лицето правомощия по служба. Не е налице частен интерес от упражнените правомощия, личен или на свързано лице. Липсата на който и да е елемент от общия състав на конфликта на интерес, съгласно чл. 52 от ЗПКОНПИ /отм./,  води до липсата на конфликт на интереси.
Като допълнение, в конкретния случай, следва да се има предвид и разпоредбата на чл. 33 от Закона за собствеността, съгласно която съсобственикът може да продаде своята част от недвижимия имот на трето лице само след като представи пред нотариуса писмени доказателства, че е предложил на другите съсобственици да купят тази част при същите условия и декларира писмено пред него, че никой от тях не е приел това предложение. Или ако беше взето решение от Общински съвет А., идеалните части от поземлен имот с идентификатор ******, частна общинска собственост да бъдат продадени, то същите следваше да бъдат предложени най-напред за покупка на съсобственика на поземления имот – „******“ ЕООД. Предмет на договора за замяна може да бъде и идеална част от вещ. При извършването й не намира приложение ограничението на чл. 33 от Закона за собствеността /ЗС/. 
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия от Тихомир Кукенски, кмет на Община А., в частен интерес, негов или на свързани с него лица. Липсата на която и да е предпоставка от понятието конфликт на интереси обуславя и липсата на конфликт на интереси.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 

Р Е Ш И:

НЕ УСТАНОВЯВА конфликт на интереси по отношение на Тихомир ****** Кукенски, ЕГН ******, кмет на Община А., и лице, заемало висша публична длъжност по смисъла на чл. 6, ал.1, т.32 от ЗПКОНПИ /отм./ и лице, заемащо публична длъжност по смисъла на чл. 6, ал.1, т.32 от ЗПК, във връзка с издаването на Заповед № 446/01.09.2021 г., внасяне на Предложение с вх. № ДП-274/16.11.2021 г. и сключването на Договор за замяна от 29.12.2021 г. с „******“ ЕООД, поради липса на частен интерес, негов или на свързано с него лице.
Препис от решението да се изпрати на Окръжна прокуратура - Л., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 




КОМИСИЯ:

